**DRAFT**

**DECIZIA ETAPEI DE ÎNCADRARE**

**NR. ... / 20.02.2024**

Ca urmare a solicitării de emitere a acordului de mediu adresate de **SC E-DISTRIBUȚIE DOBROGEA SA,** cu sediul în mun.Constanța, str. Nicolae Iorga, nr.89A, jud.Constanța, înregistrată la APM Tulcea cu nr. 11191/25.08.2023, a depunerii memoriului de prezentare, înregistrat la APM Tulcea cu nr. 238/08.01.2024 și a completărilor cu nr. 1795/05.02.2024 și 1948/07.02.2024, în baza:

- **Legii nr. 292/2018** privind evaluarea impactului anumitor proiecte publice și private asupra mediului**,**

- **Ordonanței de Urgență a Guvernului nr. 57/2007** privind regimul ariilor naturale protejate, conservarea habitatelor naturale, a florei și faunei sălbatice, aprobată prin Legea nr. 49/2011, cu modificările și completările ulterioare,

Autoritatea competentă pentru protecția mediului Tulcea decide, ca urmare a consultărilor desfășurate în cadrul sedinței Comisiei de Analiză Tehnică din data de 30.01.2024 că proiectul **“Lucrări de racordare la rețeaua electrică stație de epurare din localitatea Beștepe, județul Tulcea”,** propus a se realiza în jud. Tulcea, com.Beștepe, sau identificat prin: F.12 INTRAVILAN; T.59 CTD 1584/1: T.61, CTD.1594, Ds.1834; F.12 EXTRAVILAN: T.50, De.435, A.434, nr.cadastral: 3785, 3745, 37390, 38554, 37781, 37865, 37894, conform Certificatului de urbanism nr. 27/34/4915 din 17.08.2023 eliberat de Primăria Comunei Beștepe, **nu se supune evaluării impactului asupra mediului.**

**Justificarea prezentei decizii:**

**I. Motivele pe baza cărora s-a stabilit neefectuarea evaluării impactului asupra mediului sunt următoarele:**

a) proiectul **se încadrează** în prevederile Legii nr. 292/2018 privind evaluarea impactului anumitor proiecte publice și private asupra mediului, anexa nr.2, la punctul 3 lit. b) instalaţii industriale pentru transportul gazelor, aburului şi apei calde; transportul energiei electrice prin cabluri aeriene, altele decât cele prevăzute în anexa nr. 1; și la punctul 13 lit. a) Orice modificări sau extinderi, altele decât cele prevăzute la pct. 24 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului,

b) lucrările propuse în cadrul proiectului, prin analiza criteriilor din Anexa 3 a Legii nr. 292/2018 privind evaluarea impactului anumitor proiecte publice și private asupra mediului, nu sunt de natură a genera un impact semnificativ asupra mediului,

c) proiectul propus **intră** sub incidența art. 28 din Ordonanța de Urgență a Guvernului [nr.57/2007](http://www.legestart.ro/Ordonanta-de-urgenta-57-2007-regimul-ariilor-naturale-protejate-conservarea-habitatelor-naturale-florei-faunei-salbatice-(MjU0NTQ5).htm) privind regimul ariilor naturale protejate, conservarea habitatelor naturale, a florei și faunei sălbatice, cu modificările și completările ulterioare, întrucât în urma parcurgerii metodologiei de identificare a Ariilor Naturale Protejate de Interes Comunitar (ANPIC) potențial afectate de proiect și a măsurilor restrictive (Anexa 6A din Ordinul MMAP 1682/2023), s-au concluzionat următoarele:

* s-au identificat ANPIC intersectate de proiect, respectiv: ariile naturale protejate de interes comunitar ROSPA0009 Beștepe Mahmudia, ROSPA0031 Delta Dunării și Complexul Razim Sinoie și ROSCI0065 Delta Dunării;
* nu s-au identificat ANPIC învecinate aflate în zona de influenţă a proiectului;
* nu s-au identificat ANPIC în cadrul cărora sunt protejate specii cu mobilitate ridicată ce pot ajunge în zona proiectului;
* nu s-au identificat ANPIC a căror conectivitate sau continuitate ecologică poate fi afectată de implementarea proiectului;
* nu există măsuri restrictive în planul de management al ANPIC care duc la respingerea proiectului;

d) proiectul propus nu intră sub incidența prevederilor art. 48 și 54 din Legea apelor nr. 107/1996, cu modificările și completările ulterioare.

**1. Caracteristicile proiectului**

a). Dimensiunea și concepția întregului proiect:

Proiectul va asigura alimentarea cu energie electrică a stației de epurare din localitatea Beștepe, prin realizarea unui post de transformare aerian (PTA) nou 20/0,4 kV echipat cu transformator de 100 kVA. Se vor planta în total 4 stâlpi conform avizului tehnic de racordare, din care 2 echipați cu separatoare verticale pentru derivații LEA-LES și un stâlp echipat cu elemente necesare PTA. De asemenea, se vor poza LEA și LES, în lungime totală de 1796 m**.** Puterea maximă solicitată este de 33 kW.

Suprafaţa de teren ocupată definitiv va fi de 14 mp ( fundațiile a 4 stâlpi și a blocului de măsură și protecție trifazat-BMPT).

Suprafaţa de teren ocupată temporar va fi de 1796 mp (pentru montare LEA 10 m și LES 1786 m).

Stâlpii se vor amplasa pe domeniul public al comunei Beștepe, iar linia subterană de 20 kV va fi pozată atât prin foraj orizontal dirijat, cât și in canalizare tip A(0,6-1 m adâncime), conform specificaţiilor distribuitorului. Accesul auto în zona studiată se face pe drumurile existente din zonă.

Alimentarea cu energie electrică se va face prin realizarea unui post de transformare aerian nou racordat la LEA 20 kV nr. 9220, la stâlpul nr. 30 existent derivație PT nr.42 Beștepe. La 10 m înainte de stâlpul nr.30, se va planta în fundație îngropată un stâlp nou, nr.31, din beton armat centrifugat. Stâlpul nou plantat va fi echipat cu separator vertical și 3 seturi de capete terminale la care se va racorda derivația MT în cablu aerian. La aproximativ 5 m în lateralul stâlpului nou se va planta în fundație îngropată, un altul care va deveni primul stâlp al derivației ce va alimenta PTA de la stația de epurare Beștepe, și care va fi dotat cu suporți pentru descărcători, capete terminale de exterior de la cablul aerian - sosire din axul liniei și capete terminale de exterior pentru plecarea în linie electrică subterană către stația de epurare.

Se va pleca în cablu subteran, în lungime de aproximativ 1786 ml, până la un stâlp nou nr.3, pe domeniul public, în canalizare tip A – 1 m adâncime, în tub de protecție cu diametru de 160 mm. Cablul va subtraversa DJ 222C prin executare de foraj orizontal dirijat, neafectând astfel partea carosabilă și respectiv, circulația autovehiculelor.

Cablul se va poza pe marginea drumurilor cu număr cadastral 37390 (str. Ecoului), și cu numar cadastral 38554, va subtraversa prin foraj orizontal dirijat canalul cu nr. cadastral 38025 și terenul cu nr. cadastral 37781, va continua pe marginea drumului cu număr cadastral 37865 și pe terenul cu număr cadastral 37894, până la stâlpul nou nr. 3, care face trecerea din cablu subteran în cablu aerian și va fi echipat cu separator vertical, suport pentru prindere capete terminale de exterior pentru cablu și descărcători cu oxizi metalici cu disconectori.

La aproximativ 5 m de stâlpul nou nr.3, se va planta în fundație îngropată, un stâlp nou nr.2, echipat cu elementele necesare pentru post de transformare aerian cu transformator de 100 KVA, 20/0,4 KV. Se va realiza racordul cu cablu aerian MT între stâlpul nr.2 și stâlpul nr.3.

Pentru a asigura distribuția cu energie electrică pe joasă tensiune, se montează pe stâlpul

cu PTA, la cca 1,5 m faţă de nivelul solului, o cutie de distribuție de 0,4 kV securizată, din rășină sintetică, prevăzută cu întrerupator de 125A. Alimentarea se va face direct din bornele JT ale transformatorului 100 kVA, printr-un cablu JT în lungime de 10 m. Lângă stâlpul cu PTA, se va monta un BMPT semidirect tip monobloc, echipat cu separator, ansamblu de reductori și cu întrerupător de 63A.

Traseele de cabluri subterane vor ocupa terenul temporar, numai pe perioada executării lucrării. Materialele rezultate în urma execuției lucrărilor vor fi depozitate astfel încât să nu afecteze circulația autovehiculelor și a pietonilor. Traseele instalațiilor subterane obținute prin avize impun realizarea de sondaje în prezența unui delegat al deținătorilor de instalații pentru determinarea traseelor exacte. După efectuarea lucrărilor se vor reface zonele afectate. Cablul va fi încercat în conformitate cu prevederile standardelor în vigoare. Pe amplasament nu vor fi necesare lucrări de demolare.

**Organizarea de șantier** – Lucrările de organizare de șantier se vor desfășura pe domeniul public, în intravilanul localității Beștepe, pe terenul cu număr cadastral 37385, pe o suprafață de 30 mp. Accesul pe amplasament se va face din drumul cu număr cadastral 37384. Pe acest teren se vor executa lucrări de organizare provizorii, impuse de execuția lucrărilor de bază și de necesitățile șantierului:

- Se va curăța terenul prin îndepărtarea gunoaielor;

- Se va executa trasarea și pichetarea terenului;

- Se va împrejmui și se va semnaliza zona de lucrări pentru a evita producerea de accidente;

- Se va realiza aprovizionarea cu material astfel încât să se asigure începerea lucrărilor;

Construcții provizorii necesare:

- Cuvă metalică - 1 buc, cu rol de depozitare deșeuri;

- Dulap PSI complet echipat.

Nu este necesară alimentare cu apă, apa de băut utilizată va fi apă îmbuteliată. Pe amplasamentul organizării de șantier se vor amplasa toalete ecologice. Lucrarea va fi deservită de organizarea centralizată a constructorului, astfel că toate materialele se vor aduce pe șantier numai pe măsură ce sunt necesare. La finalizarea lucrărilor, ansamblul organizării de șantier va fi dezafectat, iar solul va reveni la starea inițială.

b) cumularea cu alte proiecte existente și /sau aprobate: nu este cazul.

c) utilizarea resurselor naturale, în special a solului, a terenurilor, a apei și a biodiversității: suprafaţa de teren ocupată definitiv va fi de 14 mp ( fundațiile a 4 stâlpi si BMPT).

d) cantitatea și tipurile de deșeuri generate/gestionate: în timpul execuției lucrărilor se estimează că vor rezulta următoarele tipuri de deșeuri: cod 15 01 01 ambalaje de hârtie şi carton – 100 kg, cod 15 01 02 ambalaje de materiale plastice – 100 kg, cod 17 02 03 materiale plastice – 50 kg, cod 20 03 01- deșeuri municipale amestecate-50 kg. Toate deșeurile generate în timpul lucrărilor de execuție se vor colecta/depozita temporar în spații special amenajate, pe categorii de deșeuri și se vor preda către operatori autorizați pentru valorificare/eliminare.

e)poluarea și alte efecte negative - emisiile vor rezulta în perioada de execuție a lucrărilor, din surse mobile (mijloacele folosite la transportul materialelor), din lucrările efective realizate pentru executarea proiectului. Nivelul de zgomot nu va depăși nivelul prevăzut de SR 10009/2017 - “Acustica. Limite admisibile ale nivelului de zgomot din mediul ambiant”;

f) riscul de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice – nu este cazul;

g) riscurile pentru sănătatea umană – de exemplu, din cauza contaminării apei sau a poluării atmosferice – nu sunt observații, conform punctului de vedere al DSPJ Tulcea, înregistrat cu nr.1250/26.01.2024.

**2) Amplasarea proiectului**

a) utilizarea actuală și aprobată a terenurilor: amplasamentul este situat în intravilanul și extravilanul comunei Beștepe, jud.Tulcea, conform Certificatului de urbanism nr. 27/34/4915 din 17.08.2023 eliberat de Primăria Comunei Beștepe, folosință actuală - drum stradal, teren neproductiv, teren arabil și drum exploatare.

b) bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa, biodiversitatea, din zonă și din subteranul acesteia – nu este cazul.

c) capacitatea de absorbție mediului natural, acordându-se o atenție specială următoarelor zone:

-zone umede, zone riverane, guri ale râurilor – nu este cazul;

-zone costiere și mediul marin – nu este cazul;

-zone montane și forestiere – nu este cazul;

-arii naturale protejate de interes național, comunitar, internațional – proiectul intersectează ariile naturale protejate de interes comunitar ROSPA0009 Beștepe Mahmudia, ROSPA0031 Delta Dunării și Complexul Razim Sinoie și ROSCI0065 Delta Dunării;

-zone clasificate sau protejate conform legislației în vigoare: situri Natura 2000 desemnate în conformitate cu legislația privind regimul ariilor naturale protejate, conservarea habitatelor naturale, a florei și faunei sălbatice; zonele prevăzute de legislația privind aprobarea Planului de amenajare a teritoriului național - Secțiunea a III-a - zone protejate, zonele de protecție instituite conform prevederilor legislației din domeniul apelor, precum și a celei privind caracterul și mărimea zonelor de protecție sanitară și hidrogeologică - proiectul intersectează ariile naturale protejate de interes comunitar ROSPA0009 Beștepe Mahmudia, ROSPA0031 Delta Dunării și Complexul Razim Sinoie și ROSCI0065 Delta Dunării;

-zonele în care au existat deja cazuri de nerespectare a standardelor de calitate a mediului prevăzute de legislația națională și la nivelul Uniunii Europene și relevante pentru proiect sau în care se consideră că există astfel de cazuri– nu este cazul;

-zonele cu o densitate mare a populației – nu este cazul;

-peisaje și situri importante din punct de vedere istoric, cultural sau arheologic – conform punctului de vedere emis de Direcția Județeană pentru Cultură Tulcea cu nr.7234/13.11.2023, înregistrat la APM Tulcea cu nr. 14394/13.11.2023, este necesar avizul DJC Tulcea.

**3) Tipurile și caracteristicile impactului potențial**

- importanța și extinderea spațială a impactului - de exemplu, zona geografică și dimensiunea populației care poate fi afectată – impact minor, nesemnificativ;

- natura impactului – implementarea proiectului va avea un impact pozitiv, permanent, pe termen mediu și lung asupra peisajului, mediului vizual, social, cultural. Impactul asupra faunei, florei, calității aerului, climei, bunurilor materiale va fi temporar, nesemnificativ.

- natura transfrontalierǎ a impactului: nu este cazul.

- intensitatea și complexitatea impactului: impactul determinat de lucrări nu este de natură să determine efecte negative permanente pe termen mediu și lung. Se estimează că lucrările vor avea un impact nesemnificativ asupra factorilor de mediu.

- probabilitatea impactului: pe durata de implementare și exploatare a proiectului va fi redusă.

-debutul, durata, frecvența și reversabilitatea preconizate ale impactului – impactul nesemnificativ identificat se va manifesta doar pe perioada lucrărilor de investiție. După finalizarea lucrărilor se estimează un impact neutru.

- cumularea impactului cu impactul altor proiecte existente și/sau aprobate – nu este cazul.

- posibilitatea de reducere efectivă a impactului: se va utiliza material absorbant în cazul unor scurgeri accidentale de combustibil de la utilajele cu care se lucrează.

II. **Motivele pe baza cărora s-a stabilit neefectuarea evaluării adecvate -** Proiectul intersectează ariile naturale protejate de interes comunitar ROSPA0009 Beștepe Mahmudia, ROSPA0031 Delta Dunării și Complexul Razim Sinoie și ROSCI0065 Delta Dunării, dar nu va afecta negativ semnificativ speciile pentru care a fost desemnată această arie protejată deoarece:

***1.Pierdere directă prin reducerea suprafeței acoperite de habitat ca urmare a distrugerii sale fizice:*** Implementarea proiectului nu conduce în mod direct, la faza de construire, la pierderi de suprafețe ale habitatelor speciilor de interes comunitar.

***2. Pierderea habitatului de reproducere, hrănire, odihnă ale speciilor:***

Implementarea proiectului nu conduce, la pierderi de suprafețe de habitate de reproducere, hrănire și/sau odihnă ale speciilor de interes comunitar evidențiate ca fiind prezente sau potențial prezente în zona proiectului și în zona de influență a proiectului.

***3. Alterare/degradare prin deteriorarea calității habitatului, care conduce la o abundență redusă a speciilor caracteristice sau la modificarea structurii biocenozei (componența speciilor):***

Implementarea proiectului nu conduce la faza de construire la deteriorarea calității vreunui tip de habitat de interes comunitar sau habitate ale speciilor de interes comunitar.

4. ***Alterare/degradare prin deteriorarea habitatelor de reproducere, hrănire, odihnă a speciilor:***

Implementarea proiectului nu conduce la alterarea sau deteriorarea habitatelor de reproducere, hrănire și/sau odihnă a speciilor de interes comunitar evidențiate ca fiind prezente sau potențial prezente în zona proiectului și în zona de influență a proiectului.

5. ***Perturbare prin schimbarea condițiilor de mediu existente: strămutări ale exemplarelor speciilor, modificări comportamentale ale speciilor:***

Implementarea proiectului nu conduce la perturbări ale speciilor de interes comunitar evaluate ca fiind prezente în zona proiectului și în zona de influență a proiectului și nu va conduce la strămutări ale exemplarelor speciilor și/sau modificări comportamentale ale speciilor potențial prezente pe amplasament.

6. ***Fragmentare prin crearea de bariere fizice sau comportamentale în habitatele conectate din punct de vedere fizic sau funcțional sau prin împărțirea acestora în fragmente mai mici și mai izolate:***

Implementarea proiectului nu conduce, la fragmentarea populației vreunei specii de interes comunitar. Nu vor fi create bariere fizice sau comportamentale pentru speciile potențial prezente în zona proiectului.

7***. Reducerea efectivelor populaţionale ca urmare a mortalităţii directe generată de proiect sau ca urmare a celorlalte forme de impact:***

Implementarea proiectului nu conduce la reduceri de efective populaționale ale vreunei specii de interes comunitar din ariile naturale protejate de interes comunitar ROSPA0009 Beștepe Mahmudia, ROSPA0031 Delta Dunării și Complexul Razim Sinoie și ROSCI0065 Delta Dunării.

8. ***Alte impacturi indirecte prin modificarea indirectă a calității mediului****:*

Nu au fost identificate impacturi indirecte care să conducă la modificarea calității mediului.

9. ***Incertitudinile identificate*** *-* nu au fost identificate incertitudini.

Pentru a se preveni riscul producerii unor victime accidentale dintre speciile de faună de interes comunitar cu mobilitate medie sau ridicată și care pot să ajungă în zona proiectului,sau speciile de păsări care tranzitează amplasamentulse vor lua următoarele măsuri*:*

* se va limita viteza vehiculelor pe drumurile din zona lucrărilor propuse sub 30 km/h;
* se va asigura optimizarea traseelor de transport materiale, astfel încât să se reducă la minim numărul lor, pentru a minimiza impactul asupra zonelor tranzitate. De asemenea, pentru reducerea emisiilor de praf se va proceda la umectarea drumurilor de acces în perioadele secetoase;
* se vor efectua instruiri pentru tot personalul implicat în execuţia lucrărilor cu privire la problemele generale de mediu, habitate şi specii protejate şi măsuri de evitare a oricărui impact asupra mediului;
* toate activitățile de săpare și umplere să fie realizate într-un interval scurt de timp astfel încât să fie redus riscul de colonizare cu specii vegetale ruderale și/sau invazive;
* lucrările nu se vor realiza în sezonul de primăvară, în special în perioade ploioase pentru a preveni acumularea de apă în şanţuri și implicit crearea de habitate favorabile de reproducere a speciilor (depunerea pontelor) de amfibieni în zona de lucru şi distrugerea ulterioară a acestora;
* interzicerea utilizării vehiculelor (cele care sunt implicate în realizarea activităților propuse) pe timpul nopții în zona culoarelor de lucru (unele specii au activitate nocturnă, în special în condiţii de umiditate ridicată, iar vizibilitatea scăzută nu permite evitarea acestora);
* lucrările se vor efectua în afara perioadelor de cuibărit și creștere a puilor la păsări, respectiv perioada 15 mai – 15 iulie, iar perioada din zi optimă pentru desfășurarea lucrărilor nu trebuie să depășească intervalul orar 0900 – 1700, pentru a evita suprapunerea cu perioadele foarte active din zi pentru speciile de păsări.

Se vor respecta condițiile conform Avizului nr. 8/07.02.2024 emis de Agenția Națională pentru Arii Naturale Protejate:

-este obligatorie respectarea legislației de mediu în vigoare, îndeosebi a prevederilor O.U.G. nr.57/2007 privind regimul ariilor naturale protejate, a habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare;

-se vor respecta în totalitate prevederile planului de management şi regulamentul aferent ariei naturale protejate ROSPA0009 Beştepe Mahmudia şi al ariei saturate protejate de interes național RONPA0910 Dealurile Beştepe - cod IV 59;

-respectarea măsurilor de reducere a impactului propuse în memoriul de prezentare a proiectului în vederea prevenirii şi diminuării impactului asupra habitatelor de interes conservativ;

-implementarea proiectului se va face strict pe suprafața menționată în memoriul de prezentare, cu respectarea prevederilor din documentația tehnică, în vederea reducerii potențialului impact asupra habitatelor și speciilor protejate din aria naturală protejată ROSPA0009 Beştepe Mahmudia;

-gestionarea deșeurilor tehnologice și a celor menajere se va realiza conform legislației în vigoare, respectiv OUG 92/2021 privind regimul deșeurilor, cu modificările și completările ulterioare;

-pe toată durata de desfășurare a proiectului se va ține cont că, pentru toate speciile este interzisă deținerea, uciderea, vânarea, capturarea lor, cât și perturbarea în cursul perioadei de reproducere, de creştere a puilor și de migrație;

-organizarea/organizările de șantier vor fi amplasate pe amplasamentul proiectului, în afara ariilor protejate, astfel încât să nu fie afectate speciile de faună de interes comunitar specifice siturilor comunitare;

-în cazul scurgerilor accidentale de produse petroliere se vor aplica imediat substanțe absorbante;

-circulația pe drumuri se va face cu viteza redusă în vederea limitării emisiilor de praf;

-se vor folosi utilaje și mijloace de transport cu motoare performante, dotate cu atenuatoare de zgomot și capotaje în vederea încadrării în nivelul de zgomot admis, respectiv limitarea, pe cât posibil, a activităților generatoare de poluare fonică;

-se interzic schimbările de lubrifianți și reparațiile utilajelor și a mijloacelor de transport utilizate în procesul tehnologic în perimetrul ariilor naturale protejate;

-este interzisă incendierea vegetației ierboase, miriștilor și resturilor vegetale;

-echipele de lucrători vor fi instruite cu privire la existenta ariei naturale protejate: ROSPA0009 Beştepe Mahmudia, în zona de execuție a lucrărilor, cu precădere asupra măsurilor și responsabilităților ce le revin privind protecția acesteia, precum și pentru cunoașterea și respectarea prevederilor legale în domeniul protecției factorilor de mediu pentru toate lucrările executate;

-în cazul producerii accidentale a unui prejudiciu ce afectează obiectivele de conservare sau integritatea ariei naturale protejate ROSPA0009 Beştepe Mahmudia, respectiv RONPA0910 Dealurile Beştepe - cod IV 59 se va anunța în cel mai scurt timp administratorul — ANANP, în vederea stabilirii măsurilor de remediere ce vor fi puse în aplicare de cel care a produs prejudiciul.

Se vor respecta condițiile conform Avizului nr. 249/05.02.2024 emis de Administrația Rezervației Biosferei Delta Dunării:

-Respectarea prevederilor din Ordonanța de urgență a Guvernului nr. 57/2007 *privind regimul ariilor naturale protejate, conservarea habitatelor naturale, a florei și faunei sălbatice,* aprobată cu modificări și completări prin Legea nr. 49/2011, cu modificările și completările ulterioare;

-Respectarea legislației de protecția mediului în vigoare, a Legii nr. 82/1993 privind constituirea R.B.D.D., a O.U.G. nr. 195/2005 privind protecția mediului, cu modificările și completările ulterioare;

-Se vor respecta întocmai prevederile art.28, alin.(1) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, "Sunt interzise activitățile din perimetrele ariilor naturale protejate de interes comunitar care pot să genereze poluarea sau deteriorarea habitatelor, precum și perturbări ale speciilor pentru care au fost desemnate ariile respective, atunci când aceste activitiăți au un efect semnificativ, având în vedere obiectivele de protectie și conservare a speciilor și habitatelor. Pentru protejarea și conservarea păsărilor sălbatice, inclusiv a celor migratoare, sunt interzise activitățile din afara ariilor naturale protejate care ar produce poluarea sau deteriorarea habitatelor";

-Obligativitatea informării tuturor lucrătorilor cu privire la existența ariilor naturale protejate (Situl de lmportanță Comunitară ROSCI 0065 Delta Dunarii, Aria de Protecție Specială Avifaunistică ROSPA 0031 Delta Dunării și Complexul Razim-Sinoie), cu respectarea de către aceștia a prevederilor legale în vigoare referitoare la protecția speciilor de floră și faună de interes comunitar;

-Urmărirea impactului asupra cadrului natural și în special asupra speciilor menționate în formularele standard ale ariilor naturale protejate aflate pe amplasamentul proiectului, anunțând autoritățile competente pentru protecția mediului cu privire la orice incident care poate să genereze un impact negativ asupra ariilor naturale protejate;

-Recunoașterea în teren dacă este cazul, a zonelor sensibile (locurile de adăpost, reproducere, hrănire, cuibărit), înainte de începerea lucrărilor și aplicarea metodologiilor de lucru cu minim impact;

-Este interzisă deținerea, uciderea, vânarea, capturarea, cât și perturbarea în cursul perioadei de reproducere, de creștere, de hibernare și de migrație a speciilor de faună strict protejate;

-Evitarea zgomotelor suplimentare care ar putea deranja speciile (populațiile) de interes comunitar din perimetrul sitului Natura 2000 (ROSCI0065 Delta Dunarii și ROSPA0031-Delta Dunării și Complexul Razim-Sinoie) de pe amplasamentul activității și din vecinătatea activității;

-Sesizarea în cel mai scurt timp a A.R.B.D.D.Tulcea, cu orice situație de poluare accidentală identificată;

-Dacă pe parcursul derulării procedurii de emitere a acordului de mediu pentru proiectul menționat, apar modificări ale datelor care au stat la baza emiterii prezentului aviz, se va solicita revizuirea acestuia în situația în care APM Tulcea decide revizuirea acordului de mediu.

III.**Motivele pe baza cărora s-a stabilit neefectuarea evaluării impactului asupra corpurilor de apă** – conform punctului de vedere emis de Sistemul de Gospodărire a Apelor Tulcea nr.8180/PC/13.11.2023, înregistrat la APM Tulcea cu nr. 14385/13.11.2023 nu necesită obținerea Avizului de gospodărire a apelor și nu necesită Studiu de evaluare a impactului asupra corpurilor de apă.

**Condițiile de realizare a proiectului pentru evitarea sau prevenirea eventualelor efecte negative semnificative asupra mediului:**

1. se vor respecta datele și specificațiile din documentația tehnică precum și legislația de mediu în vigoare; se vor respecta măsurile prevăzute prin proiect în vederea diminuării impactului asupra factorilor de mediu.
2. proiectul se va realiza conform documentațiilor prezentate, cu respectarea prevederilor legislației de protecția mediului, în vigoare.
3. lucrările se vor executa strict în perimetrul destinat prin proiect și nu se vor deteriora zonele învecinate perimetrului de desfǎsurare a lucrǎrilor.
4. este interzisă părăsirea incintei organizării de șantier cu mijloacele de transport cu roțile/caroseria autovehiculelor încărcate cu noroi, în vederea evitării antrenării acestuia pe drumurile publice.
5. se interzice abandonarea, aruncarea, precum şi ascunderea deşeurilor;
6. se interzice eliminarea, deţinerea, păstrarea deşeurilor în afara spaţiilor autorizate în acest scop;
7. deșeurile menajere și cele rezultate în timpul executării lucrărilor, vor fi colectate selectiv și preluate de o societate autorizată pentru valorificare/eliminare.
8. titularii pe numele cărora au fost emise autorizaţii de construire şi/sau desfiinţare potrivit prevederilor Legii nr. 50/1991 privind autorizarea executării lucrărilor de construcţii, republicată, cu modificările şi completările ulterioare, au obligaţia să gestioneze deşeurile din construcţii şi desfiinţări, astfel încât să atingă un nivel de pregătire pentru reutilizare, reciclare şi alte operaţiuni de valorificare materială, inclusiv operaţiuni de rambleiere care utilizează deşeuri pentru a înlocui alte materiale, de minimum 70% din masa deşeurilor nepericuloase provenite din activităţi de construcţie şi desfiinţări, cu excepţia materialelor geologice naturale definite la categoria 17 05 04 din anexa la Decizia Comisiei din 18 decembrie 2014 de modificare a Deciziei 2000/532/CE de stabilire a unei liste de deşeuri în temeiul Directivei 2008/98/CE a Parlamentului European şi a Consiliului.
9. titularii pe numele cărora au fost emise autorizaţii de construire şi/sau desfiinţări trebuie să raporteze anual APM, până la 30 aprilie a anului următor celui pentru care se raportează, conformarea cu art. 17 alin. (7) din OUG 92/2021, cu modificările și completările ulterioare.
10. managementul deșeurilor generate în urma execuției lucrărilor prevăzute în proiect se va realiza în conformitate cu legislația specifică de mediu și va fi în responsabilitatea titularului proiectului, astfel:

* deșeurile municipale amestecate generate în perioada lucrărilor de construcții vor fi colectate, stocate temporar în pubele și valorificate prin agenți economici autorizați;
* deșeurile reciclabile rezultate în perioada lucrărilor de construcții (metalice, hârtie și carton, plastic, etc.) vor fi colectate, stocate temporar pe tipuri, în recipiente speciale, în vederea valorificării prin societăți autorizate;
* deșeurile de construcții rezultate în perioada lucrărilor de construcții vor fi colectate și stocate temporar în vederea valorificării prin societăți autorizate.

1. se interzice evacuarea deșeurilor în alte locuri, decât în spațiile special amenajate.
2. se interzice incendierea oricărui tip de deşeu şi/sau substanţă sau obiect;
3. se interzice îngroparea deşeurilor de orice fel;
4. organizarea de șantier pentru lucrările prevăzute prin proiect va fi amplasată în incinta amplasamentului și se va avea în vedere următoarele:

* organizarea de șantier va ocupa suprafețe cât mai reduse;
* organizarea de șantier se va realiza astfel încât impactul generat de aceasta asupra factorilor de mediu locali, pe timpul derulării lucrărilor prevăzute prin proiect, să fie cât mai redus;
* se interzice spălarea utilajelor/vehiculelor în zona de lucru aferentă sau în zona organizării de șantier;
* materialele necesare executării lucrărilor propuse se vor depozita în locuri bine stabilite, amenajate corespunzător;
* se vor lua măsuri pentru minimizarea emisiilor de pulberi în suspensie și sedimentabile, astfel încât calitatea aerului să respecte STAS 12574-87 – AER DIN ZONELE PROTEJATE. Condiții de calitate;
* pe perioada de execuție a lucrărilor, zgomotul produs de activitățile de pe amplasament nu trebuie să depășească nivelul de presiune acustică, conform SR 10009-2017 – Acustica. Limite admisibile ale nivelului de zgomot din mediul ambiant;

1. utilajele folosite pe durata de realizare a lucrǎrilor, precum și mijloacele de transport, vor avea o stare tehnicǎ corespunzǎtoare, astfel încât sǎ fie exclusǎ orice posibilitate de poluare a mediului înconjurător cu combustibil ori material lubrifiant direct sau indirect.
2. în cazul poluării accidentale a solului cu produse petroliere și uleiuri minerale de la vehiculele grele și echipamentele mobile se va proceda imediat la decopertarea solului contaminat, stocarea lui în saci, tratarea de către firme autorizate/ depozitarea în depozite de deșeuri autorizate;
3. prezenta decizie nu exonerează de răspundere proiectantul și constructorul, în cazul producerii unor accidente în timpul execuției lucrărilor sau exploatării acestora;
4. raportarea imediata la APM Tulcea și GNM – CJ Tulcea în cazul producerii unui eveniment (indiferent de factorul de mediu afectat – apă, aer, sol) care poate conduce la accidente/incidente ecologice, poluare accidentală;
5. beneficiarul răspunde de realizarea corectă a lucrărilor propuse, respectând condițiile prezentate în memoriul de prezentare;
6. dacă terenurile cu destinația de spații verzi vor fi afectate în mod accidental în timpul realizării proiectului, ele vor fi aduse la stadiul de funcționalitate avut anterior, cu refacerea acestora (se va realiza reabilitarea ecologică a zonelor afectate temporar și readucerea lor la starea și funcționalitatea inițială);
7. **la finalizarea lucrărilor se va notifica APM Tulcea, în vederea întocmirii procesului verbal de constatare a realizării lucrărilor prevăzute în actul de reglementare. Procesul-verbal încheiat de APM Tulcea la verificarea respectării prevederilor prezentei decizii, se anexează și face parte integrantă din procesul-verbal de recepție la terminarea lucrărilor;**
8. beneficiarul va respecta condițiile impuse prin certificatul de urbanism nr. 27/34/4915 din 17.08.2023 eliberat de Primăria Comunei Beștepe.

**Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se**

**modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.**

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările și completările ulterioare.

Se poate adresa instanței de contencios administrativ competente și orice organizație neguvernamentală care indeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autoritații publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, dupa caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobarii de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunostință publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii nr. 554/2004, cu modificările și completările ulterioare.

**DIRECTOR EXECUTIV**

**chim. Mirela – Aurelia RAICU**

Șef Serviciu AAA, Șef Serviciu CFM

Ing. Daniela STRĂINU Ing.Elena MICU

Întocmit: Alexandru-Daniel Udrea

A.A.A. .............../09.02.2024